Arkæologer fra Nordjyllands Historiske Museum har fundet en 2500 år gammel jernalderplads på den nordlige del af grunden i Aalborg Øst, hvor sygehuset skal bygges. Arkæologerne er stadig i gang med selve forundersøgelsen, men indtil videre er der fundet genstande fra jernalderen på et cirka 17 hektar stort område. Projektleder for det nye Aalborg Universitetshospital, Niels Uhrenfeldt, er bekymret for, hvilke konsekvenser fundet kan få for sygehusbyggeriet. - Vi har allerede brugt det meste af budgettet til arkæologerne. Hvis vi skal til at bruge flere penge, må vi tage dem andre steder fra. Ude på marken er ledende arkæolog Marie Vang Posselt kun glad for det nye fund. - Det er så fedt, at vi har fundet den landsby. Det er specielt, fordi den er så godt bevaret, som den er. Vi går rundt på de samme ler- og stengulve, som de gjorde for mange år siden, forklarer hun. Det vides endnu ikke, hvilke tidsmæssige konsekvenser fundet kan få for byggeriet.

Opsummering:
Fundet af en kæmpe jernalderplads på den grund, hvor det nye Aalborg Universitetshospital skal bygges, kan betyde forsinkelser og en ekstraregning i millionklassen.